ንምንታይከ ምስ ቤተሰቦም ክረኽቡ ዘይፍቀዶም ዝብል ሕቶታት ወትሩ ኣብ ርእሳ ከምዝመላለሳ ትዛረብ። በይሉል ብወገና "17 ዓመታት ቀሊል ኣይኮነን ፡ ኣቦና የድልየና እዩ፡ ምስኡ ክንነብር ንደሊ ኢና ክፍትሓልና ክኣ ንሓትት" ብምባል ናብ መንግስቲ ኤርትራ ዝቐንዐ ሕቶ ትስንዱ። ኣቤ ግን ቅድሚ ሕጂ ዝሓተተቶም፡ መልሲ ስለዝስኣነትሎም፤ "ካብ መንግሰቲ ኤርትራ ዝጽበዮ መልሲ የለን፡ ምኽንያቱ እዞም ናብዚ ንኤርትራ ወኪሎም ዝመጹ'ውን መልሲ የብሎምን" ብምባል፡ ንዝሕተት'ዩ ዝሕተት ድሕሪ ምባል፡ "ካብ መሰል ናይ ህዝቢ ዘየኽብርን ዝጩቁንን ስርዓት ፡ ኣብ ዲሞክራሲ ዘይኣምን፡ ሚድያ ዝደለዮ ክዛረብ ከምዘይክእል ዝገብር መንግስቲ" ጥዑይ መልሲ ከምዘይትጽበ ትዛረብ። ኣቤ ስዩም ኣብ ዝኾነ ኣጋጣሚ፡ ኣብ ቤት ትምህርቲ ብዛዕባ እቲ ንሰለ ሓቂ፡ ንስለ ፍትሒ፡ ንስለ ዲሞክራሲ ሂወቱ ክብጁ ድሉው ዝኾነ ኣቡኣ ከተዕልል ሓበን ከምዝስምዓ ብምንጋር፡ "ናይ ብሓቂ ኢና ንሕጎስ፡ ኣቦይ ነቲ ቅኑዕ ኢሉ ዝሓሰበሉ ክሳብ ሂወቱ ክኸፍል ድሉው እዩ፡ ንሕና'ውን ኣብ ንኣምነሉ ነገራት ከምኡ ንኽንከውን የተባባዓና" ብምባል ኣቡኣ ኣብ ግዜኡ ንዝወሰዶ ስጉምቲ ብሓበን ተልዕሎ። መግለጺ ስእሊ, ኣብ መስከረም 2001 ኣብ ቀይዲ ዝኣተወ ተጋዳላይ ሰኣላይ ስዩም ጸሃየ በይሉል ብወገና ነቲ ኣብ ማህጸን እንካላ ዝተኣሰረ ኣቡኣ ካብ ምዝካሩ ዓዲ ውዒላ ከምዘይትፈልጥን፡ ዋላ ብኣካል ኣይትፍለጦ ወትሩ ከምትናፍቆ ተዕልል። "ኣቦይ ንዝኣምነሉ እዩ ተቃሊሱ፡ ንምንታይ ብዛዕባና ዘይሓሰበ ኣይብልን እየ፡ ምኽንያቱ እቲ ንሱ ዝኣምነሉ ዝነበረ ኣነ'ውን ስለዝኣምነሉ" ትብል። ድሕሪ ዕርቀ ሰላም ኤርትራን ኢትዮጵያን ብወገን ናይ ኢትዮጵያ ናይ ፖሎቲካ እሱራት ክፍትሑን፡ ኣብ ደገ ኮይኖም ናይ ተቃውሞ መትከላቶም ከካይዱ ዝጸንሑ ብዙሓት ኢትዮጵያውያን ፖሎቲከኛታት ኣብ ዓዶም ኣትዮም ሰለማዊ ቃልሶም ከካይዱ ባይታ ከምዝጣጣሓሎም ብምዝካር፡ ኣብ ኤርትራ ተመሳሳሊ ስጉምቲ ክውሰድ ትጽውዕ። "መንግስቲ ኤርትራ ንኹነታት ኲናት ኤርትራን ኢትዮጵያን ንብዙሕ ግዜ መመኻነዪ ተጠቂሙሉ እዩ፡ ሕጂ ግን ሰላም ስለዝመጸ እሱራትና ይፈትሑ ኢልና ንሓተሉ ግዜ እዩ" ድሕሪ ምባል፤ መንግስቲ ኤርትራ ሕጂኸ እንታይ ሓዲሽ ነገር'ዩ ክብል?
